CELEX: 32012R0081
Language: sl
Date: 2012-01-31 00:00:00
Title: Izvedbena uredba Komisije (EU) št. 81/2012 z dne 31. januarja 2012 o zavrnitvi dovoljenja za Lactobacillus pentosus (DSM 14025) kot krmnega dodatka  Besedilo velja za EGP

1.2.2012   
            
            
               SL
            
            
               Uradni list Evropske unije
            
            
               L 29/36
            
         IZVEDBENA UREDBA KOMISIJE (EU) št. 81/2012
   z dne 31. januarja 2012
   o zavrnitvi dovoljenja za Lactobacillus pentosus (DSM 14025) kot krmnega dodatka
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,
   ob upoštevanju naslednjega:
   
               (1)
            
            
               Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo ali zavrnitev takih dovoljenj. Člen 10(7) Uredbe (ES) št. 1831/2003 določa oceno snovi, mikroorganizmov in pripravkov, ki se v Uniji uporabljajo kot silirni dodatki, na datum začetka uporabe te uredbe. Silirni dodatki niso bili ocenjeni ali dovoljeni po prejšnji zakonodaji Unije.
            
         
               (2)
            
            
               V skladu s členom 10(1)(b) in členom 10(7) Uredbe (ES) št. 1831/2003 se je pripravek Lactobacillus pentosus (DSM 14025) vnesel v register krmnih dodatkov kot silirni dodatek za vse živalske vrste.
            
         
               (3)
            
            
               V skladu s členom 10(2) in členom 7 Uredbe (ES) št. 1831/2003 je bil vložen zahtevek za dovoljenje za Lactobacillus pentosus (DSM 14025) kot krmnega dodatka za vse živalske vrste z zahtevo, da se razvrsti v kategorijo „tehnološki dodatki“ in v funkcijsko skupino „silirni dodatki“. V skladu s členom 7(3) Uredbe (ES) št. 1831/2003 so bili navedenemu zahtevku priloženi zahtevani podatki in dokumenti.
            
         
               (4)
            
            
               Evropska agencija za varnost hrane (v nadaljnjem besedilu: Agencija) je v svojem mnenju z dne 16. novembra 2011 (2) navedla, da je Lactobacillus pentosus (DSM 14025) odporen na tri antibiotike, ki se uporabljajo v humani in veterinarski medicini.
            
         
               (5)
            
            
               Razpoložljivi podatki ne dopuščajo izključitve tveganja, da lahko Lactobacillus pentosus (DSM 14025) razširi odpornost na navedene antibiotike na mikroorganizme. Zato ni bilo ugotovljeno, da Lactobacillus pentosus (DSM 14025) nima škodljivega vpliva na zdravje živali, ljudi ali na okolje v predlaganih pogojih uporabe.
            
         
               (6)
            
            
               Pogoji za dovoljenje iz člena 5 Uredbe (ES) št. 1831/2003 zato niso izpolnjeni. Zato je treba dovoljenje za Lactobacillus pentosus (DSM 14025) kot krmnega dodatka zavrniti.
            
         
               (7)
            
            
               Ker lahko nadaljnja uporaba Lactobacillus pentosus (DSM 14025) kot krmnega dodatka ogroža zdravje ljudi in živali, je treba zadevne proizvode čim prej umakniti s trga.
            
         
               (8)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Dovoljenje za Lactobacillus pentosus (DSM 14025) kot dodatka v prehrani živali se zavrne.
   Člen 2
   Obstoječe zaloge Lactobacillus pentosus (DSM 14025) in premiksov, ki ga vsebujejo, se umaknejo s trga čim prej in najpozneje do 22. aprila 2012. Silaža, proizvedena z Lactobacillus pentosus (DSM 14025) pred datumom začetka veljavnosti te uredbe, se lahko porabi do izčrpanja zalog.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 31. januarja 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 268, 18.10.2003, str. 29.
   
      (2)  EFSA Journal 2011; 9(11):2449.